ET Euroopa Liidu Teataja C 27/3

Kokkuvõte komisjoni otsusest „15. detsembri 2009. aasta otsus Bulgaaria terasetootja Kremikovtzi riikliku restruktureerimiskava ja individuaalse äriplaani kohta”

2012/C 27/03

ÕIGUSLIK ALUS

Kooskõlas Euroopa lepingu protokolli nr 2 artikli 9 lõikega 4 (1) kasutas Bulgaaria ära võimalust restruktureerida enne liitumist riigi abiga oma terasetööstust. Selleks koostas Bulgaaria 2004. aastal riikliku terasetööstuse restruktureerimiskava ja individuaalse äriplaani ainsa abisaaja Kremikovtzi AD jaoks. Komisjoni 18. oktoobri 2004. aasta otsuses leiti, et plaanid vastavad Euroopa lepingu protokolli nr 2 artikli 9 lõike 4 nõuetele.

Kremikovtzi jaoks kokkulepitud restruktureerimisperiood pidi lõppema 31. detsembril 2006. Pärast Bulgaaria taotlust ning tingimusel, et uut Kremikovtzi individuaalset äriplaani rakendatakse täielikult või siis, kui seda ei juhtu, peab Bulgaaria antud abi abisaajalt sisse nõudma, pikendati kõnealust perioodi kahe aasta võrra kuni 2008. aasta lõpuni. Selleks et tagada pärast liitumist uue äriplaani rakendamise kontroll, võttis ELi-Bulgaaria assotsiatsiooninõukogu 29. detsembril 2006 vastu otsuse (assotsiatsiooninõukogu otsus), milles on sätestatud seire ja võimaliku täitmisega seotud menetlusraamistik juhuks, kui seire näitab, et plaane ei ole kokkulepitud viisil rakendatud:

„1) Euroopa Komisjon kontrollib Euroopa Ühenduse nimel regulaarselt artiklis 2 osutatud restruktureerimiskava ja äriplaanide rakendamist. Bulgaaria nimel tegeleb kontrolliga rahandusministeerium. Juhul kui Euroopa lepingu protokolli nr 2 artikli 9 lõike 4 tingimuste täitmine on ebatõenäoline, võib Euroopa Komisjon nõuda Bulgaarialt asjakohaste meetmete võtmist, et muuta äriühingu Kremikovtzi AD restruktureerimiskava. 2) Euroopa Komisjon otsustab, kas restruktureerimiskava ja plaanid on täielikult täidetud ja kooskõlas Euroopa lepingu protokolli nr 2 artikli 9 lõike 4 nõuetega. 3) Juhul kui restruktureerimiskava ja plaanide rakendamise järelevalve näitab, et Euroopa lepingu protokolli nr 2 asjaomased nõuded ja peamised restruktureerimismeetmed (sealhulgas kõik teostatud investeeringud) on täitmata, või kui restruktureerimisperioodi vältel on Bulgaaria andnud terasetööstusele ja eelkõige Kremikovtzi AD-le täiendavat riigiabi, peab Bulgaaria kogu antud abi abisaajalt sisse nõudma, kui kõnealuseid tingimusi on rikutud enne või pärast Euroopa Liiduga ühinemist.”

KIRJELDUS

Kremikovtzi on Bulgaaria suurim terasetootja. Aastatel 1998-2005 sai ettevõte riiklikku toetust kokku 222 miljonit eurot. Kõnealuseid vahendeid käsitleti kokkusobiva restruktureerimisabina, kui täidetakse teatavaid tingimusi, eelkõige rakendatakse täielikult individuaalset äriplaani. Komisjoniga 2006. aastal kokkulepitud individuaalse äriplaani kohaselt oodati, et Kremikovtzi saavutab pikaajalise elujõulisuse 31. detsembriks 2008. Individuaalse äriplaani põhielemendid olid järgmised: kokku 560 miljonit eurot investeeritakse moderniseerimisse ja keskkonnakaitsesse, vähendatakse tootmiskulusid ja parandatakse tootekvaliteeti. Kremikovtzi pidi saavutama pikaajalise elujõulisuse 31. detsembriks 2008. Kuid 6. augustil 2008 algatas Sofia linnakohus Kremikovtzi pankrotimenetluse, kuna ettevõte ei olnud enam võimeline oma võlgu teenindama.

HINDAMINE

Komisjon hindas kooskõlas assotsiatsiooninõukogu otsusega, kas Kremikovtzi rakendas täielikult individuaalset äriplaani ning jõudis järeldusele, et mitte. 2006. aasta individuaalses äriplaanis kavandatud moderniseerimisinvesteeringutest oli ellu viidud üksnes 43 %. See avaldas kahjulikku mõju tootekvaliteedi parandamisele ja kulude vähendamisele. Investeeringud keskkonnakaitsesse moodustasid kokku üksnes 23 % vahenditest, mida ettevõte oli kohustatud investeerima. Selle tulemusena ei saanud ettevõte edasiseks tootmiseks vajalikku koordineeritud luba. Lisaks ei olnud ettevõttel piisavalt käibekapitali, mis mõjutas negatiivselt laenutingimusi ja ostuhindasid. Komisjon märgib ka, et peamised põhjused, miks ettevõttel ei õnnestunud restruktureerimist edukalt läbi viia, on ettevõttesisesed ning ei ole seotud majanduskriisiga, mis hakkas terasetööstust mõjutama alles 2008. aasta sügisel.

Komisjon märgib, et praeguse ajani on Bulgaaria oma kohustust täitnud, kuivõrd Bulgaaria ametiasutused on pärast ettevõtte maksejõuetuks tunnistamist 2008. aasta augustis algatanud menetlusi Kremikovtzile antud abi sissenõudmiseks ilma, et nad oleksid ära oodanud komisjoni eelneva otsuse.

KOMISJON ON VASTU VÕTNUD JÄRGMISE OTSUSE:

Artikkel 1

Kremikovtzi AD restruktureerimiskava ja plaanid ei ole täielikult rakendatud ning ei vasta seetõttu Euroopa lepingu protokolli nr 2 artikli 9 lõike 4 nõuetele.

Artikkel 2

Käesolev otsus on adresseeritud Bulgaariale.

(1) ELT L 328, 30.10.2004, lk 101.